1. sz. napirendi pont



**ZALA VÁRMEGYE ÖNKORMÁNYZATA**

ELŐTERJESZTÉS

a Zala Vármegyei Közgyűlés 2023. április 27-i ülésére

**Tárgy:** Beszámoló Zala vármegye közbiztonságának helyzetéről, a közbiztonság érdekében tett intézkedésekről, feladatokról.

**Az előterjesztést készítette:** dr. Vereckei Csaba Iván vármegyei rendőrfőkapitány

**Megtárgyalta:** Jogi és Ügyrendi Bizottság

**Előterjesztő:**

dr. Vereckei Csaba Iván s.k.

vármegyei rendőrfőkapitány

**www.zala.hu**

**BESZÁMOLÓ**

**a vármegyei önkormányzat előtt a közbiztonság helyzetéről, a közbiztonság érdekében tett intézkedésekről és az azokkal kapcsolatos feladatokról**



A Zala Vármegyei Rendőr-főkapitányság (a továbbiakban: Főkapitányság) a 2022. évben kitűzött feladatait a Rendőrségről szóló 1994. évi XXXIV. törvény, valamint a rendőrség szerveiről és a rendőrség szerveinek feladat és hatásköréről szóló 329/2007. (XII. 13.) Korm. rendelet alapján a jóváhagyott feladattervnek megfelelően jogszerűen, szakszerűen és eredményesen hajtotta végre. A Főkapitányság illetékességéhez tartozó terület aprófalvas szerkezetű, 258 település, köztük 10 város közbiztonságáért felelünk.

1. **A közbiztonsági helyzet értékelése**

1. **A bűnügyi helyzet** bemutatása

1.1. **A regisztrált bűncselekmények számának alakulása**

Az elkövetési hely szerint regisztrált bűncselekmények számában csökkenés figyelhető meg: a 2021. évben regisztrált 3353 bűncselekményhez képest a 2022. évben 3316 bűncselekményt regisztráltunk. A Zalaegerszegi Rendőrkapitányság (1506-ról 1285-re), a Nagykanizsai Rendőrkapitányság (992-ről 977-re) és a Lenti Rendőrkapitányság (259-ről 222-re) tekintetében csökkent, míg a Keszthelyi Rendőrkapitányság (596-ról 832-re) tekintetében növekedett a regisztrált bűncselekmények száma.

1.2. **A közterületen elkövetett regisztrált bűncselekmények számának alakulása**

A közterületen elkövetett regisztrált bűncselekmények száma illetékességi területünkön összességében növekedett, 875-ről 1038-ra. Ez a növekedés egyaránt megfigyelhető a Zalaegerszegi Rendőrkapitányság (287-ről 395-re), a Nagykanizsai Rendőrkapitányság (280-ról 330-ra) és a Lenti Rendőrkapitányság (67-ről 74-re) tekintetében, míg a Keszthelyi Rendőrkapitányság tekintetében kis mértékben csökkent (241-ről 239-re).

1.3. **A regisztrált bűncselekmények 100 000 lakosra vetített aránya, változása**

A 2022. évben regisztrált bűncselekmények 100 000 lakosra vetített aránya a 2021. évi 1264,8-ról 1254,4-re módosult. Ez az arányszám csökkent a Zalaegerszegi Rendőrkapitányság (1566,6-ról 1339,8-ra), a Nagykanizsai Rendőrkapitányság (1134,1-ről 1125,8-ra) és a Lenti Rendőrkapitányság (1429,5-ről 1230,5-re) tekintetében, ugyanakkor a Keszthelyi Rendőrkapitányság esetében (940,4-ről 1307,9-re) emelkedett.

1.4. **A regisztrált kiemelten kezelt bűncselekmények számának alakulása**

A regisztrált, kiemelten kezelt bűncselekmények száma a 2021. évi 1626-ról a 2022. évben 1852-re nőtt. Ez a növekedés a Keszthelyi Rendőrkapitányság (278-ról 449-re) és a Zalaegerszegi Rendőrkapitányság (633-ról 762-re) adataiban jól érzékelhető, kismértékű csökkenés a Nagykanizsai Rendőrkapitányság (576-ról 529-re) és a Lenti Rendőrkapitányság (139-ról 112-re) esetében figyelhető meg.

A 2021. évben 2, míg a 2022. évben 3 emberölést regisztráltunk. A testi sértések száma 109-ről 123-ra nőtt, ezen belül a súlyos testi sértések előfordulása 51-ről 63-ra változott. A halált okozó testi sértés bűncselekmények száma nőtt (a 2021. évben 0 db, a 2022. évben 2 db).

Kiskorú veszélyeztetése miatti eljárások száma csökkent (a 2021. évben 16 db, a 2022. évben 9 db). Embercsempészéssel összefüggésben a bűncselekmények száma nőtt (a 2021. évben 7 db, a 2022. évben 10 db). A garázdaságok száma nőtt (a 2021. évben 139 db, a 2022. évben 164 db), míg az önbíráskodások száma csökkent (a 2021. évben 8 db, a 2022. évben 3 db). A visszaélés kábítószerrel (terjesztői magatartások tekintetében) bűncselekmények száma csökkent (a 2021. évben 14 db, a 2022. évben 12 db), a lopások száma nőtt (a 2021. évben 761 db, a 2022. évben 862 db).

Személygépkocsi lopás nem történt, a zárt gépjármű-feltörések száma nőtt (a 2021. évben   
8 db, a 2022. évben 14 db). A lakásbetörések száma (a 2021. évben 62 db, a 2022. évben 93 db), a rablások száma (a 2021. évben 7 db, a 2022. évben 8 db) nőtt. A kifosztások száma   
(a 2021. évben 7 db, a 2022. évben 1 db) és a zsarolás bűncselekmények száma (a 2021. évben 6 db, a 2022. évben 2 db) csökkent. Növekedés volt tapasztalható a rongálások   
(a 2021. évben 117 db, a 2022. évben 159 db) és a jármű önkényes elvétele bűncselekmények (a 2021. évben 15 db, a 2022. évben 21 db) számában.

1.5. **A kiemelten kezelt bűncselekmények körén kívüli fontosabb bűncselekmények**

Az online térben elkövetett bűncselekmények – elsősorban csalások – száma a 2022. évben emelkedett. Az online térben elkövetett csalás bűncselekmény miatt a 2021. évben 384 esetben folytattunk és fejeztünk be nyomozást, míg a 2022. évben 710 ügyben kezdtünk nyomozást.

Mind a nyomozások, mind a bűnmegelőzési tevékenységünk során kiemelt figyelmet fordítunk a megelőzésre, az elkövetők felderítésére és eljárás alá vonására, a bűnösen szerzett vagyon visszaszerzésére.

Gyakoriak a hitelintézetek nevében történt hívások, amelyek során az elkövetők arról tájékoztatják a sértettet, hogy a számláján jogosulatlan tranzakciót észleltek és nincs más dolga, mint egy alkalmazást telepíteni (például anydesk, teamviewer), majd netbankjába bejelentkezni. Ezt követően az elkövetők a hozzáférést biztosító alkalmazásokkal átvehetik az irányítást a sértett számítástechnikai eszköze felett, illetve az abban tárolt, rögzített személyes, szenzitív adatokhoz is hozzáférhetnek.

Más esetekben a sértettek egy elektronikus üzenetben kapnak arról tájékoztatást, hogy módosítaniuk kell a megrendelt vagy általuk meghirdetett termék szállításával kapcsolatos adatokat, amihez egy csomagszállító cég weblapjához hasonló adathalász oldalon kell megadniuk a bankkártya-adataikat.

**2. A bűnüldöző munka értékelése**

2.1. **A nyomozáseredményességi mutató alakulása**

A nyomozáseredményességi mutató a 2022. évben 75,6% volt, ami 7,2 százalékponttal alacsonyabb, mint egy évvel korábban (a 2021. évben 82,8%).

A nyomozáseredményességi mutató a Lenti Rendőrkapitányságon 1,4 százalékponttal (84,4%-ról 83,0%-ra), a Nagykanizsai Rendőrkapitányságon 7,2 százalékponttal (78,8%,-ról 71,6%-ra), a Keszthelyi Rendőrkapitányságon 4,7 százalékponttal (84,2%-ról 79,5%-ra), a Zalaegerszegi Rendőrkapitányságon 6,2 százalékponttal (79,5%-ről 73,3%-ra), míg a területi nyomozó szervnél 4,2 százalékponttal (96,3%-ról 92,1%-ra) csökkent.

2.2. **A közterületen elkövetett, regisztrált bűncselekmények nyomozáseredményességi mutatója**

A közterületen elkövetett, regisztrált bűncselekmények nyomozáseredményességi mutatója a 2022. évben 91,1% volt (a 2021. évben 91,2%). Ez a mutató a Zalaegerszegi Rendőrkapitányságon 88,1%-ról 89,9%-ra nőtt, míg a többi rendőrkapitányságon csekély mértékben csökkent: a Keszthelyi Rendőrkapitányságon 94,4%-ról 93,5%-ra, a Lenti Rendőrkapitányságon 95,8%-ról 95,0%-ra, a Nagykanizsai Rendőrkapitányságon 89,7%-ról 89,4%-ra.

2.3. **A területi szerv eljárásaiban regisztrált, egyes kiemelten kezelt bűncselekmények nyomozáseredményességi mutatójának alakulása**

A kiemelten kezelt bűncselekmények nyomozáseredményességi mutatója a területi szerv eljárásaiban a 2021. évi 75,7%-ról a 2022. évben 70,6%-ra csökkent.

**Az egyes kiemelten kezelt bűncselekmények közül**

1. az emberölés, valamint a befejezett szándékos emberölés bűncselekmények nyomozáseredményessége: 100,0%;
2. a testi sértés bűncselekmények nyomozáseredményessége: 94,7%;
3. kiskorú veszélyeztetése bűncselekmények nyomozáseredményessége: 100,0%;
4. a garázdaság bűncselekmények nyomozáseredményessége: 96,5%;
5. a kábítószerrel kapcsolatos bűncselekmények (az 1978. évi IV. törvény alapján a visszaélés kábítószerrel – terjesztői magatartások tekintetében, a 2012. évi C. törvény alapján kábítószer kereskedelem) nyomozáseredményessége: 100,0%;
6. a lopás bűncselekmények (a betöréses lopásokkal együttesen) nyomozáseredményessége: 48,7%;
7. a rablás bűncselekmények nyomozáseredményessége: 100,0%;
8. a rongálás bűncselekmények nyomozáseredményessége: 61,6%;
9. a jármű önkényes elvétele bűncselekmények nyomozáseredményessége: 100,0%.

3. **Tulajdon elleni szabálysértések**

A 2022. évben 895 db tulajdon elleni szabálysértés miatt indult eljárás (a 2021. évben 754 db), amely 18,7%-os emelkedést mutat. Ezen szabálysértések közül 164 db (a 2021. évben 126 db) volt a bolti lopás, amelynek a felderítési mutatója 95,5%-os (a 2021. évben 84,6%). A szabálysértések felderítési mutatója 60,2% volt, amelyből 63,9% (a 2021. évben 52,5%) a bolti lopások nélküli ismeretlen tetteses felderítési mutató. Tulajdon elleni szabálysértés miatt a 2022. évben 24 db (a 2021. évben 29 db) gyorsított bírósági eljárás indult.

4. A **közlekedésbiztonsági helyzet**

A személysérüléses közúti közlekedési balesetek száma 444 volt, ezen belül a halálos balesetek 91,7%-kal, a súlyos esetek 31,1%-kal, míg a könnyű kimenetelűek száma 5,6%-kal emelkedett.

A leggyakoribb baleseti ok a 2022. év során is a sebesség helytelen megválasztása volt, ezt követi az elsőbbségi szabályok megsértése, majd a harmadik helyen a haladás és menetirány-változtatás szabályainak be nem tartása.

Az ittasan balesetet okozók száma 10,4%-ról 8,6%-ra csökkent, a balesetek számának emelkedése ellenére.

A baleseti adatokat nagymértékben befolyásolta a koronavírus-járvány miatt hozott országos korlátozó rendelkezések megszűnése, a 2020-2021. években a fenti hatások miatt kedvezően alakuló mutatók így ismételten a 2018-2019. éves szintre emelkedtek.

5. Az **illegális migráció** helyzete

Az illegális migráció eltérő módon érinti az Európai Unió tagországait. A közép-európai országok, így Magyarország is átmeneti zónát képeznek a nyugati és a keleti országok között, így a nyugati migráció szempontjából a tranzitfolyosó szerepét töltjük be.

A magyar–szlovén visszafogadási egyezmény alapján 491 fő esetében érkezett felajánlási kérelem, amelynek során 54 főt vettünk át a szlovén rendőri szervektől, mivel az illegális migránsok döntő többsége menekültkérelmet nyújtott be Szlovéniában.

A migráció fő irányát az illetékességi területünket átszelő főbb közlekedési útvonalak határozták meg, elsődlegesen az M7-es és M70-es autópálya. A jogellenes cselekményeket elkövető személyek a megbújásos módszert alkalmazva a tehergépjárműveket előszeretettel használják.

6. A **határrendészeti tevékenység** helyzete

A 2022. évben a határforgalom alakulását a koronavírus-járványhoz kapcsolódó korlátozó intézkedések visszavonásának következtében emelkedő tendencia határozta meg.

A határforgalom ugrásszerű emelkedését, a helyi sajátosságoknak megfelelően, a nyári idegenforgalmi szezonban tapasztaltuk. A 2021. évhez képest a személyforgalomban   
30%-os, a járműforgalomban 19%-os növekedést regisztráltunk.

A murakeresztúri vasúti híd őrzése technikai eszközökkel, illetve járőrszolgálat vezénylésével valósult meg.

**II. A közbiztonság érdekében tett intézkedések és az azzal kapcsolatos feladatok**

1. A **közterületi jelenlét**

A közrendvédelmi szolgálati ághoz a 2022. évben 352 fő (a 2021. évben 368 fő) hivatásos státusz tartozott, beleértve a vezetőket is, amelyből 325 (a 2021. évben 324) volt feltöltve. Egy közrendvédelmi rendőrre átlagosan 908 lakos jutott.

A közterületen a 2022. évben 56 949 fő 348 565 órát (a 2021. évben 58 188 fő 368 494 órát) töltött szolgálatban, ami 4,5%-os csökkenést mutat a 2021. évhez képest. Az egy főre jutó közterületi óraszám 6,1 (a 2021. évben 6,3) volt.

A megfelelő szervezettség és reagálóképesség következményeként a közbiztonság a közterületeken, nyilvános helyeken, valamint a kiemelt idegenforgalmi területeken biztosított volt.

2. A **közrendvédelmi szolgálatteljesítés gyakorlata**

Munkatársaink az ellenőrző, igazoltató tevékenységük során szándékos bűncselekmény elkövetésén tettenértek és elfogtak 843 főt (a 2021. évben 1052 főt). Elfogatóparancs alapján 246 főt (a 2021. évben 220 főt) fogtak el. Előállítottak továbbá 2250 főt (a 2021. évben 2390 főt), illetve 5259 (a 2021. évben 5863) esetben szabálysértés elkövetése miatt, míg 895   
(a 2021. évben 714) esetben bűncselekmény elkövetése miatt feljelentést tettek. Helyszíni bírsággal különböző szabálysértések miatt 12 973 főt (a 2021. évben 15 269 főt) sújtottak. Alkoholszondát 41 038 (a 2021. évben 38 828) esetben alkalmaztak, amelyből 514 (a 2021. évben 373) pozitív eredményt hozott. A kapcsolattartás a lakossággal, az információáramlás a különböző civil szervezetekkel folyamatos volt, ezáltal is növelve a rendőri munka hatékonyságát.

A Készenléti Rendőrségtől a 2022. év során is jellemzően a Zalaegerszegen megrendezett sportrendezvények biztosításához, de eseti jelleggel a közterületi szolgálatok megerősítésére is érkeztek megerősítő erők. A nyári idegenforgalmi szezonban a megerősítő erők többségében 4-6 fős egységekkel, alárendelt szolgálatban, alkalmanként jelentek meg, elsősorban a Balaton parti településeken.

3. A **rendezvénybiztosítások**

A 2021. évben 478, a 2022. évben 517 rendezvényt tartottak meg, melyek biztosításában 2205 fő (a 2021. évben 1663 fő) 7581 (a 2021. évben 4276,8) munkaórában vett részt, ennek során 91 intézkedés történt. A 2022. évi országgyűlési képviselő választások és a kampány időszak eredményesen, esemény nélkül zárultak.

A gyülekezési törvény hatálya alá tartozó gyűlések biztosítása során kirívó eset nem történt. A miniszterelnök október 23-ai zalaegerszegi látogatása a megfelelő felkészülésnek köszönhetően esemény nélkül lezajlott.

4. A **körzeti megbízotti** tevékenység

A 2022. évben 103 körzeti megbízotti, 6 körzeti megbízotti csoportvezetői és 4 körzeti megbízotti alosztályvezetői státusszal rendelkeztünk, a 103 körzeti megbízotti státusz kivétel nélkül betöltött. Illetékességi területünk 264 343 fős lakosságszámát figyelembe véve egy körzeti megbízottra átlagban 2709 fő jutott, ami azonban vidéken és a városokban eltérést mutatott. A polgármesteri hivatalokkal, az önkormányzatokkal, a civil szervezetekkel a kapcsolattartás rendszeres és folyamatos volt. A körzeti megbízottak tevékenységével a települések vezetői és az állampolgárok elégedettek voltak.

5. Az **ügyeleti tevékenység, a tevékenység-irányítási központ** működése

Az ügyeleti tevékenységet a 2013. évben létrehozott tevékenység-irányítási központ (a továbbiakban: TIK) végzi. A rendszer kiépítésének elsődleges célja az volt, hogy a segítségre szorulók a lehető legrövidebb időn belül tényleges segítséget kapjanak. Ennek számítógépes támogatását a Tevékenység-Irányítási Rendszer végzi.

A rendszer segítségével érkeznek a TIK-be a hívásfogadó központokból az állampolgári bejelentések, a rendelkezésre álló térképes alkalmazás segítségével pedig megvalósul a közterületen szolgálatot teljesítő (reagáló) egységek irányítása. Zalaegerszeg és Nagykanizsa városokból összesen 169 térfigyelő kamera élőképe jelenik meg, ez nagy segítséget nyújt a bejelentésekre időben történő reagálásokhoz, adott esetben a menekülő elkövető forró nyomon üldözéséhez, elfogásához.

A 2022. évben 13 976 beérkező adatlapot kezeltek, az átlagos kiérkezési idő a riasztástól számítva 15:17 perc volt.

6. Az **igazgatásrendészeti tevékenység**

Szabálysértési terület:

A 2022. évben 4920 db szabálysértési eljárás indult, ami 11%-kal kevesebb a 2021. évinél (5544 db). A visszaesés a veszélyhelyzet megszűnésével, az ehhez kapcsolódó tényállások kivezetésével magyarázható. A szabálysértési feljelentések száma így is magasabb a 2018. és a 2019. évi adatokhoz képest, ami az általános szabálysértési jogkör átvételéhez, az emiatt jelentkező többlet feljelentésekhez köthető. A szabálysértési eljárások során 3961 fő elmarasztalása történt meg. A jogerősen kiszabott pénzbírság összege 120 746 000 Ft, az egy főre jutó bírságátlag 38 508 Ft volt, ami az országos átlagtól mindössze 2%-kal marad el. A kiemelt közlekedési szabálysértések 17,3%-ában (197 eset) született döntés jogerősen járművezetéstől való eltiltásról. Ez az arány csekély mértékben magasabb az országos átlagnál (16,9%). A szabálysértési eljárásban indított végrehajtási ügyek száma 1016 db volt, ami 147%-os emelkedést mutat a 2021. évi adatokhoz képest (411 db).

Engedélyügyi terület:

A 2022. év végén 5191 személynél 11 498 db lőfegyvert tartottunk nyilván, 181 fő 203 db flóbert fegyvert birtokolt, továbbá 2360 főnek volt 2556 db gáz- és riasztó fegyverre engedélye. Fegyver forgalmazói engedéllyel 13 üzlet rendelkezett. Illetékességi területünkön 17 polgári célú lőtér található, továbbá 53 vadásztársaság működött.

Személy- és vagyonvédelemi, valamint a magánnyomozói tevékenység vonatkozásában az év végén 58 személy- és vagyonvédelmi vállalkozás, 11 magánnyomozó vállalkozás és 23 vagyonvédelmi rendszert tervező-szerelővállalkozás rendelkezett engedéllyel. Érvényes személy- és vagyonőri igazolványa 1798, magánnyomozói 20, vagyonvédelmi tervező-szerelői pedig 49 főnek volt. A 2022. évben 9 db jármű vonatkozásában volt hatályos, megkülönböztető jelzés használatára vonatkozó hatósági engedély.

Kábítószer-rendészet:

Kábítószer-rendészet terén 419 ellenőrzendő intézménynél 604 db ellenőrzést végeztünk, amelyből 397 eset helyszíni ellenőrzés, 169 adatbekérés és 38 adatszolgáltatás formájában valósult meg.

Helyszíni bírság feldolgozás:

A 2021. évhez képest 12,9%-kal csökkent a kiszabott helyszíni bírságok száma, 12 973 esetben 191 438 000 Ft bírságot szabtunk ki.

A megbírságoltak 80,1%-a (11 197 fő) önként befizette a rájuk kirótt, összesen 149 572 000 Ft-ot.

7. **Bűn- és baleset-megelőzés**

*7.1. A bűnmegelőzési tevékenység, folyamatban lévő programok*

A 2022. év során az alábbi prevenciós programokat hajtottuk végre:

* iskolai programok, valamint iskolai bűnmegelőzési tanácsadók munkájának koordinálása, képzése;
* „Találd meg a helyes utat!” általános iskolás gyerekek részére;
* kortárssegítő táborok megszervezése, lebonyolítása;
* nyári táborokban programok megtartása;
  + „Sütni jobb! – bűnmegelőzési program;
  + „Mentsétek meg Gordont!” – innovatív bűnmegelőzési játék általános iskolai osztályokban;
  + ifjúságvédelmi őrjáratok végrehajtása és koordinálása;
  + bűnmegelőzési irodák működtetése az idegenforgalmi szezonban (Nagykanizsa, Zalakaros, Keszthely);
  + 65 év felettiek tájékoztatása.
* „Házhoz megyünk! – Biztonságban Magyarországon!” program;
* Police Café program;
* „BikeSafe” program;
* állatvédelem;
* Mindenszentek és az év végi ünnepekhez kapcsolódó vagyonvédelmi járőrszolgálat polgárőrökkel és kortárssegítőkkel;
* pályázatok írása, végrehajtása.

A rendőrkapitányságok a családon belüli erőszakkal kapcsolatos segélyhívásokra történő reagálások során a hozzátartozók közötti erőszak kezelésével összefüggő rendőrségi feladatok végrehajtásáról szóló 2/2018. ORFK utasításban meghatározott feladatokat végrehajtották.

A Bűnmegelőzési Alosztály 5 alkalommal oktatást tartott az érintett állomány körében, összesen 57 fő részére, valamint a rendőrkapitányságok által kijelölt mentorokkal részt vett az ORFK által szervezett mentorképzésen.

Szakirányítás keretében a 2022. évben 25 alkalommal ellenőriztük az áldozatsegítéssel kapcsolatos tevékenységet, 12 esetben történt írásbeli feladatmeghatározás. A rendőrkapitányságokon, heti szinten megtörtént az elrendelt ügyek monitorozása, illetve havonta az áldozatvédelmi tapasztalatok összesítése.

Az országos rendőrfőkapitány feladatmeghatározása alapján az egyéni értékelésekkel kapcsolatos adatlapok kitöltésére, az ezzel kapcsolatos szakirányításra is nagy hangsúlyt fektettünk a 2022. év során. Összesen 1800 adatlapot állítottunk, amely alapján 373 személyt minősítettek különleges bánásmódot igénylőnek.

A hatékonyabb áldozatsegítés és az opt-out rendszer megismertetése, szélesebb körben való használata érdekében az áldozatvédelmi referenseknek, a szabálysértési előkészítő csoportok képviselőinek és Főkapitányságon panaszfelvétellel foglalkozó munkatársaknak, valamint a rendőrkapitányságok bűnügyi, vizsgálati, közrendvédelmi és közlekedési állományának, továbbá a TIK állományának összesen 12 alkalommal tartottunk oktatást, melyen 166 fő vett részt.

Koordináltuk az ifjúságvédelmi őrjáratok végrehajtását, a RZS rendszeren keresztül elemeztük az elkészített jelentésben foglaltakat, azok rögzítését. A tapasztalatokról és a fellelt hiányosságokról jelentés készült.

*7.1.1. Család- és gyermekvédelemi tevékenység, valamint a hozzátartozók közötti erőszak helyzete*

Rendszeres a kapcsolatunk a gyermekvédelmi jelzőrendszer tagjaival. Több alkalommal ültünk le koordinációra a gyámhivatal munkatársaival, elsősorban a kiskorúak szökésének megelőzése, ezzel együtt a kriminalizációjuk elkerülése érdekében. Gyermekvédelmi tárgyaláson, esetmegbeszélésen, esetkonferencián 128 alkalommal, valamint a gyermekjóléti szolgálat által szervezett szakmaközi megbeszélésen 38 alkalommal vettünk részt.

A SharePoint rendszerbe 327 adatlapot töltöttünk fel. Ideiglenes megelőző távoltartást 66, ideiglenes hatályú elhelyezést 1 esetben rögzítettünk.

Immár harmadik éve közösségi futással hívtuk fel a figyelmet a nők elleni erőszak megelőzésének fontosságára. A „Fény a sötétben” elnevezésű programunkon megközelítőleg 150 fő vett részt.

*7.1.2. Gyermek- és ifjúságvédelmi tevékenység, az iskolai prevenciós programok*

Általános iskolákban 224 alkalommal 5888 főnek, míg 67 középiskolai osztályban 2378 főnek tartottunk foglalkozást, 39 alkalommal egyéb iskolai rendezvényeken vettünk részt.

A Rendőrség biztonságra nevelő programjait 72 alkalommal oktattuk (DADA program 64 előadás, ELLEN-SZER program 8 előadás). Az iskolai bűnmegelőzési tanácsadók 159 előadást tartottak 3865 fő részére különböző prevenciós témákban.

A „Mentsétek meg Gordont!” elnevezésű, az internetes zaklatás és az iskolai erőszak megelőzése érdekében kifejlesztett élménypedagógiai foglalkozás 25 alkalommal valósult meg.

A 2022. évben négy tábort szerveztünk, egyet Kisrákoson, egyet Kistolmácson és kettőt Balatongyörökön (kortássegítő-képző táborokban 78 fő, bűnmegelőzési táborban 28 fő vett részt). Nyári táborokban 34 alkalommal tartottunk bűnmegelőzési programot 1435 fő részére.

Lebonyolítottuk a „Sütni jobb!” programot, melyben 49 lakásotthonban élő állami gondozott gyermek vett részt. A program keretében 20 alkalommal szerveztünk közös sütést a lakásotthonokban, 9 gyermek vett részt a kortárssegítő táborainkban, 16 gyermek számára kirándulást szerveztünk és 100 fő részvételével bonyolítottuk le a program zárórendezvényét. Decemberben jótékonysági sütést szerveztünk 10 fő részvételével.

A zalaegerszegi középfokú oktatási intézmények 9. évfolyamos osztályai bevonásával bűnmegelőzési programot hajtottunk végre Zalaegerszeg belvárosában „Játék a biztonságért” címmel, amelyen 257 fő vett részt.

Havi rendszerességgel ifjúságvédelmi őrjáratokat hajtottunk végre, melyek célja az iskolakerülés visszaszorítása, az áldozattá vagy elkövetővé válás megelőzése. Illetékességi területünkön 87 alkalommal 256 főt igazoltattunk, akik tanítási időben tanintézményen kívül tartózkodtak. Egy főt – aki a gyermekotthonból engedély nélkül eltávozott – elfogtunk és előállítottunk.

*7.1.3. Az áldozatvédelemi tevékenység*

Mind a négy rendőrkapitányságon külön áldozatvédelmi referens látja el az áldozatvédelmi feladatokat, akik tevékenységüket csatolt munkakörben végzik. A Zalaegerszegi Rendőrkapitányságon akkreditált speciális meghallgató szoba működik, amit a 2022. év során 26 alkalommal vettek igénybe.

Kiemelten jó kapcsolatot ápolunk a Szombathelyi Áldozatsegítő Központtal (a továbbiakban: SZÁSK). Közös rendezvényeken, családi napokon, oktatásokon, szakmai megbeszéléseken vettünk részt. Hetente 1 alkalommal a Zalaegerszegi Rendőrkapitányságon a SZÁSK áldozatsegítő ügyintézője kihelyezett ügyfélfogadást tart, lehetőséget teremtve arra, hogy az áldozatok azonnali, komplex áldozatsegítő szolgáltatásban részesülhessenek. A 2022. évben összesen 37 ügyfélfogadási napon 72 áldozat jutott a feljelentés helyszínén segítséghez, míg további 27 fő részesült tájékoztatásban, érzelmi segítségnyújtásban vagy jogi tanácsadásban.

Az egyeztetések megkezdődtek a kihelyezett ügyfélszolgálat zalaegerszegi bővítéséről, illetve a Nagykanizsai Rendőrkapitányságon történő beindításáról.

A 2022. évben 127 áldozat adatainak továbbítása történt meg az opt-out rendszeren keresztül az illetékes szervhez.

*7.1.4. Az emberkereskedelem elleni küzdelem*

A bűnügyi országos rendőrfőkapitány-helyettes emberkereskedelem áldozatainak azonosítására szolgáló (EKAT) web alapú rendszer használatáról szóló feladatmeghatározása alapján a 2022. év során 2 alkalommal összesen 8 releváns ügy témaellenőrzése valósult meg szakirányítás keretében. Ezek közül két ügy sértettjét anonim módon az EKAT rendszerben rögzítettünk és értékeltünk. A megadott szempontrendszer szerint egyik sértett sem minősült emberkereskedelem áldozatának. Kríziskezelő telefonszolgálattal való kapcsolatfelvételre, védett házba irányításra nem volt szükség. Mindkét büntetőügy folyamatban van.

A prostitúció és az emberkereskedelem szempontjából a legveszélyeztetettebbek az állami gondoskodás alatt élő kamaszlányok. Az ő elérésüket céloztuk meg a 2022. évben útjára indított „Sütni jobb” elnevezéssel a Nemzeti Bűnmegelőzési Tanács pályázatából megvalósuló programunkkal.

*7.1.5. A megelőző vagyonvédelemben végzett tevékenység*

A „Házhoz megyünk! – Biztonságban Magyarországon!” program keretében illetékességi területünkön 42 alkalommal 2688 főt értünk el.

Egyéb kitelepülés, rendezvény keretében 183 alkalommal 7777 főt tájékoztattunk a vagyon elleni bűncselekmények elkövetési módszereiről és a megelőzés lehetőségeiről.

A „BikeSafe” kerékpár regisztrációs program keretében 19 alkalommal 158 kerékpárt regisztráltunk.

A Police Café program keretében 16 alkalommal 2054 főt szólítottunk meg.

A 65 év feletti korosztály elérése érdekében felhívtuk a nyugdíjas szervezetek figyelmét a vagyonvédelem és a megelőzés fontosságára. A korosztály részére 23 alkalommal 831 főnek tartottunk tájékoztatót.

„Belvárosi séta” elnevezéssel programot szerveztünk Nagykanizsán és Keszthelyen, melyeken csapatokba szerveződve vetélkedtek a nyugdíjas klubok tagjai.

A nyári idegenforgalmi szezonban a Zalakaroson, a Keszthelyen és a Nagykanizsán működő bűnmegelőzési irodák tevékenységét koordináltuk.

Az őszi prevenciós programjaink során Mindenszentek előtt figyelemfelhívó plakátokat helyeztünk ki a nagyobb városok köztemetőinek bejáratához, valamint ezekben a temetőkben prevenciós jelenlétet biztosítottunk a közösségi szolgálatos diákokkal és a polgárőrökkel. Összesen 738 fő figyelmét hívtuk fel a bűncselekmények megelőzésének lehetőségeire.

Az adventi időszakban a polgárőrök, az iskolaőrök és a kortárssegítők közreműködésével az adventi vásárokban rendszeres prevenciós jelenlétet biztosítottunk, illetve szóróanyagot osztottunk. Előadásaink során tájékoztattuk az érdeklődőket a megelőzés lehetőségeiről. Összesen 1449 főt értünk el személyesen.

Sajtóközleményeket, felhívásokat adtunk ki 91 alkalommal a vagyon elleni bűncselekmények megelőzése érdekében, valamint tájékoztattuk a lakosságot az aktuális bűnelkövetési módszerekkel kapcsolatban.

*7.1.6. A kábítószer prevenció helyzete*

Általános és középiskolás diákok részére 83 alkalommal tartottunk foglalkozást 2884 fő részére. Az Elf Bar elleni fellépés keretében 35 alkalommal 964 főt tájékoztattunk.

A Kábítószerellenes Világnap alkalmához kapcsolódóan állami gondoskodásban élő gyermekek számára (32 fő) szerveztünk programot a Ráckeresztúri Drogterápiás Otthon bevonásával.

Zalaegerszeg, Nagykanizsa, Letenye, Keszthely, Zalaszentgrót városokban működik Kábítószerügyi Egyeztető Fórum, együttműködünk velük, segítjük munkájukat.

A médiában 7 alkalommal jelentünk meg kábítószer témával kapcsolatosan, valamint ELBÍR hírlevelet is közzétettünk.

*7.1.7. Kiberbiztonság*

Több programunk kiemelt eleme a kiberbiztonság témaköre. A „Találd meg a helyes utat!”, a „Mentsétek meg Gordont!”, a „Játék a biztonságért” programjainkkal az iskolás korosztályt céloztuk meg, és az online zaklatások és online csalások témaköreit érintettük elsősorban. A „Belvárosi séta” elnevezésű programunk során pedig az idősebb korosztályt vérteztük fel őket érintő kiberbiztonsági ismeretekkel.

A „Biztonságosabb internet napja” program keretében 71 előadáson és programon hívták fel kollégák a figyelmet a kibertérben elkövetett bűncselekményekre és azok megelőzésének lehetőségeire.

Az Erzsébet táborokban megrendezett prevenciós programnak is részét képezte a kiberbiztonság (16 alkalom 815 fő).

Kiberbiztonság témakörben 16 ELBÍR hírlevelet tettünk közzé, köztük az Internet Tudatosan és a Kiberpajzs oldalak anyagait is, valamint 61 alkalommal kezdeményeztünk sajtómegjelenést a témában.

*7.1.8. Állatvédelmi tevékenység*

Előadásaink, lakossági kitelepüléseink során kiemelt figyelmet fordítottunk az állatvédelmi feladatok ellátására. A 2022. évben 113 alkalommal 5708 főt szólítottunk meg állatvédelem kapcsán.

Az Állatok Világnapja (október 4.) alkalmából az állatok védelmére irányuló programsorozat keretében 2022. szeptember 20. és október 4. között előadásokat tartottunk, lakossági kitelepüléseket hajtottunk végre. Az iskolai bűnmegelőzési tanácsadók a ZSZC Széchenyi Istvánt Technikum, ZSZC Deák Ferenc Technikum, ZSZC Báthory István Technikum tanulói, tanárai, dolgozói részére kiállítást szerveztek és bonyolítottak le. Állatvédelmi kvízt állítottunk össze, a helyes kitöltők részére apró ajándékokat adtunk át.

Kollégáink felvették a kapcsolatot a Nagykanizsai Élettér Állat- és Természetvédő Egyesülettel (Menhely). Nagykanizsán a kortárssegítők közreműködésével közös kutyasétáltatást is szerveztünk.

A Bűnmegelőzési Alosztály munkatársai „Állati küldetés” elnevezéssel interaktív játékot szerveztek a zalaegerszegi gyermekek részére. A szakemberek a rendhagyó akcióval hívták fel a figyelmet a felelős állattartás fontosságára. A játék lényege az volt, hogy a gyerekeknek „elveszett” plüssállatokat kellett megtalálniuk (153 db plüss), amik egy-egy elhagyatott háziállatot szimbolizáltak és szerető gazdára vártak. A gyerekek és a szülők feladata volt, hogy megtalálják az állatokat és hazavigyék, ezáltal a plüssállatok egy biztonságos otthonra leltek. A küldetés nagy sikert aratott, a visszajelzések alapján elmondható, hogy sikerült a gyermekeken keresztül a szülők figyelmét is felhívni a felelős állattartásra.

Állatvédelem témakörben ELBÍR hírlevelet 900 címre küldtünk ki. A helyi elektronikus és írott médiában 20 alkalommal hívtuk fel a figyelmet az állatvédelemre.

*7.2. Az iskolaőri tevékenység*

A 2022. évben további 2 új intézménnyel kötöttünk együttműködési megállapodást, így illetékességi területünkön 18 feladatellátással érintett oktatási intézmény van. Jelenleg 21 feltöltött iskolaőri státusszal rendelkezünk,18 fő intézményi és 3 tartalék iskolaőr teljesít szolgálatot. Az üres státuszok feltöltésére a Személyügyi Szolgálat hajtja végre a toborzásokat. A 2022. évben 2 iskolaőr munkaviszonya közös megegyezéssel megszűnt, pótlásuk részben megoldódott. Az iskolaőrök szolgálatukat az utasításban meghatározottak szerint látják el, vezényléses munkarendben, 4 havi munkaidő keretben, a helyi koordinátorok irányításával. A szolgálatszervezést koordinátor hajtja végre.

A Főkapitányság koordinátora a 2022. év során összesen 70 alkalommal ellenőrizte az oktatási intézményekben az iskolaőrök szolgálatellátását.

A helyi koordinátorok összesen 343 alkalommal ellenőrizték az iskolaőröket. Egy alkalommal tapasztaltak igazolvány és névkitűző hiányosságot, melyek beszerzése megtörtént.

A 2022. évben 3 alkalommal intézkedtek az iskolaőrök, melynek során egy alkalommal az iskolaőr egészségügyi segítségnyújtást hajtott végre, egy alkalommal az intézkedés során az iskolaőr testi kényszert alkalmazott, kettő alkalommal pedig a helyszínen visszatartotta az iskola tanulóját. A parancsnoki kivizsgálás az intézkedéseket szakszerűnek és jogszerűnek minősítette. Az iskolaőrök intézkedéstaktikai továbbképzését 2022. április 14-én és április 19-én végrehajtottuk a Zalaegerszegi Rendőrkapitányság intézkedéstaktikai házában, a Közrendvédelmi Osztály közreműködésével. Az Alapvető Jogok Biztosának Hivatal munkatársai 2022. május 30-án és június 13-án ellenőrzést tartott az iskolaőrök kapcsán, rendellenességet nem tapasztaltak. 2022. július 4-6. között a Főkapitányság instruktorai és trénerei a területi vöröskereszt munkatársainak közreműködésével intézkedéstaktikai és elsősegélynyújtó képzést, valamint identitást erősítő tréninget szerveztek.

*7.3. Bűnmegelőzési témájú sikeres pályázatok, együttműködések*

A Nemzeti Bűnmegelőzési Tanácshoz benyújtott BM-22-P-0012 azonosítószámú pályázaton elnyert 10 000 000 Ft támogatás felhasználásával több programot valósítottunk meg a 2022. év során:

* a „Sütni jobb!” bűnmegelőzési program elnevezésű pályázat keretében állami gondoskodásban élő gyerekek számára bonyolítottunk le programot, melyben   
  7 lakásotthon 49 lakója vett részt;
* a 2022. év júniusa és augusztusa között kortárssegítő és bűnmegelőzési táborokat szerveztünk 12-15 éves diákoknak, összesen 104 fő számára.

Szakmai közreműködőként részt vettünk a Nagykanizsai Civil Kerekasztal Egyesület prevenciós pályázati programjaiban.

*7.4. Bűnmegelőzési tartalmak közösségi médiában történő megjelenése.*

A 2022. évben 211 sajtómegjelenésünk volt (nyomtatott sajtó 60, online felület 37, rádió 39, televízió 76). Havonta készítettünk különböző témakörben ELBIR hírleveleket (összesen 31 hírlevél), amit elektronikus levelező rendszeren 900 címre küldtünk meg. A hírlevelek témája volt többek között a csalás, az interneten keresztül elkövetett jogsértések, a visszaélések, az idős korosztály sérelmére elkövetett bűncselekmények és azok megelőzésének lehetőségei, az internetbiztonság, a 112-es segélyhívószám, a prostitúció, az emberkereskedelem, a drogprevenció, az Elf Bar elleni fellépés és az állatvédelem.

*7.5. A baleset-megelőzési tevékenység*

Meghirdettük és a program fennállása óta a legtöbb jelentkezővel végrehajtottuk a „Közlekedik a család” felmenő rendszerű vetélkedőt.

Szeptember hónap végén a „Biztonság Hete” programsorozat keretében a zalaegerszegi Sport- és Élményparkban tartottunk a társzervekkel együtt balesetmegelőzési rendezvényt.

A Zalaerdő Zrt. munkatársaival együtt a 74-es főút Nagykanizsa, valamint a 71-es főút Keszthely elkerülő út melletti szakaszán a vadbalesetek megelőzése érdekében vadriasztó prizmákat helyeztünk ki.

Felkérésre részt vettünk a falugondnokok éves továbbképzésén, amit vezetéstechnikai tréninggel is egybekötöttünk.

*7.6. „Az iskola rendőre” program, valamint annak keretében végrehajtott „SuliMoped” program*

A 2022. évben is megvalósult „Az iskola rendőre” program. Az érintett intézmények programhoz való hozzáállása pozitív volt. A program végrehajtása során a polgárőr egyesületek aktívan segítették a munkánkat.

A „Sulimoped” program kapcsán 50 diák szerzett ingyenesen „AM” kategóriájú jogosítványt.

Az országosan meghirdetett „Light Friday” kampány keretében több száz fő részére adtunk át ingyen láthatóságra szolgáló tárgyakat és eszközöket.

8. **Együttműködés.**

*8.1. Az* ***önkormányzatokkal*** *folytatott együttműködés*

A Főkapitányság és az alárendeltségébe tartozó rendőrkapitányságok – ahogy a korábbi években is – a 2022. évben is jó kapcsolatot ápoltak a települési önkormányzatokkal. A beszámolókat minden esetben egyöntetűen elfogadták a képviselő-testületek, a településeken tartott önkormányzati beszámolókon minden esetben képviseltettük magunkat. A járási közbiztonsági egyeztető fórumok minden járásban eredményesen zárultak.

*8.2. A**területileg illetékes* ***ügyészséggel*** *folytatott együttműködés*

A nyomozások felügyeletét ellátó főügyészséggel és járási ügyészségekkel, azok vezetőivel munkakapcsolatunk kifogástalannak jellemezhető. A kapott ügyészi utasításokat, a nyomozás-bizonyítás érdekében tett eseti feladatszabások rendelkezéseit törekszünk maradéktalanul végrehajtani, kiemelt ügyekben rendszeres kapcsolatot tartunk. Munkánkkal kapcsolatban érdemi kifogást, negatív észrevételt, kritikát nem fogalmaztak meg.

*8.3. Az* ***oktatási intézményekkel, egyházakkal, civil szervezetekkel*** *folytatott együttműködés*

A gyermek- és ifjúságvédelemmel kapcsolatos feladatok végrehajtásából adódóan együttműködtünk az illetékességi területünkön működő oktatási intézményekkel, gyermekjóléti és családsegítő szolgálatokkal, a gyámhivatalokkal, egyéb civil szervezetekkel. Jó kapcsolatot ápoltunk az egyházak képviselőivel.

*8.4. A* ***polgárőr egyesületekkel*** *történő együttműködés*

Jelenleg 110 polgárőr egyesülettel megkötött együttműködési megállapodás van érvényben. Az együttműködés hatékony és eredményes volt. Polgárőrökkel közös szolgálatot   
829 alkalommal 3338 órában láttunk el.

*8.5. Az egyes* ***rendészeti feladatokat ellátó szervekkel, személyekkel*** *történő együttműködés*

A Főkapitányság 2022. december 31-én 17 együttműködési megállapodással rendelkezett. Ezek közül öt esetben közterület-felügyelőket foglalkoztató önkormányzatokkal, két esetben természetvédelmi őröket foglalkoztató nemzeti parkokkal, kilenc esetben mezőőröket és halőröket (egy személyben) foglalkoztató önkormányzatokkal és egy esetben hivatásos vadászokat foglalkoztató vízügyi igazgatósággal működtünk együtt.

**III. Összegzés, kitűzött feladatok a következő időszakra**

1. Az értékelt időszak **főbb célkitűzéseinek megvalósítása**
2. A 2022. évi országgyűlési képviselői választások, illetve az azt megelőző kampányidőszak rendőri biztosítási feladataira felkészültünk, a rendőri biztosítási feladatokat eredményesen végrehajtottuk.
3. Rendszeres és közvetlen kapcsolattartás fenntartása mellett az önkormányzatok támogatásával és a polgárőrség hatékony közreműködésével fenntartottuk és növeltük a lakosság szubjektív biztonságérzetét, biztosítottuk a közrendet és a közbiztonságot, elért eredményeinket megtartottuk.
4. Az illegális migráció elleni eredményes fellépés érdekében kidolgozott stratégiának köszönhetően sikerült megakadályozni, hogy egy új másodlagos migrációs fő irány alakuljon ki Főkapitányságunk illetékességi területén.

A jövőbeni tervek, a **következő időszakra vonatkozó főbb célkitűzéseink**

1. A lakosság szubjektív biztonságérzetét különösen negatívan befolyásoló, szélesebb sértetti kört érintő ügyekben eredményes megelőző és felderítő tevékenység kifejtése.
2. A vezető baleseti okokkal, valamint az ittas vezetéssel és a passzív biztonsági eszközök használatával kapcsolatos rendőri intézkedések eredményességének növelése.
3. Vármegyénk speciális földrajzi elhelyezkedéséből adódóan a nyári turisztikai szezon kihívásainak hatékony és eredményes kezelése.
4. A hatáskörünkbe tartozó kiemelt bűncselekmények eredményes felderítése, a nyomozások időszerűségének javítása.
5. Fokozott hangsúlyt fektetünk a korrupciós bűncselekmények felderítésére.
6. A kármegtérüléssel kapcsolatos tevékenységünk hatékonyságának további javítása, a vagyon-visszaszerzési eljárások előtérbe helyezése.
7. Az online megvalósuló, kibertérben elkövetett bűncselekmények elleni eredményes és hatékony fellépés.

**Határozati javaslat**

A Zala Vármegyei Közgyűlés elfogadja a Zala Vármegyei Rendőr-főkapitányságZala vármegye közbiztonságának helyzetéről, a közbiztonság érdekében tett intézkedésekről, feladatokról szóló beszámolóját.

Határidő: azonnal

Felelős: Dr. Pál Attila, a közgyűlés elnöke